﻿

На основу члана 7. Уредбе о подстицајним мерама за имунизацију и спречавање и сузбијање заразне болести COVID-19 („Службени гласник РС”, број 46/21),

Министар финансија доноси

**ПРАВИЛНИК**

**о начину размене података, начину пријаве за добијање додатне новчане помоћи и начину исплате додатне новчане помоћи**

"Службени гласник РС", број 53 од 28. маја 2021.

Члан 1.

Овим правилником ближе се уређује начин размене података у сврху реализације права на додатну новчану помоћ, начин пријаве за добијање додатне новчане помоћи и начин исплате средстава додатне новчане помоћи предвиђених Уредбом о подстицајним мерама за имунизацију и спречавање и сузбијање заразне болести COVID-19 („Службени гласник РС”, број 46/21 – у даљем тексту: Уредба).

Члан 2.

Република Србија – Министарство финансија (у даљем тексту: Министарство), преко Управе за трезор, лицима из члана 2. Уредбе (у даљем тексту: корисници права) – исплаћује новчани износ од 3.000,00 динара (у даљем тексту: додатна новчана помоћ).

Члан 3.

Ради уплате додатне новчане помоћи у Министарству предузимају се радње размене података о корисницима права из успостављених регистара и евиденција у електронском облику са органима и установама из члана 4. Уредбе.

Члан 4.

Корисник права, изузев корисника пензије и лица у заводу за извршење кривичних санкција, подноси пријаву у периоду од 1. до 15. јуна 2021. године:

1) електронским путем, преко портала Министарства финансија – Управе за трезор (у даљем тексту: Управа за трезор), путем веб адресе https://pmi.trezor.gov.rs;

2) телефонски путем контакт центра, чијим радом управља Министарство, уз подршку Канцеларије за информационе технологије и електронску управу, позивањем на број 0800100302.

Кориснику права који је корисник пензије уписан у матичну евиденцију Републичког фонда за пензијско и инвалидско осигурање додатна новчана помоћ биће исплаћена без претходне пријаве.

За лице у заводу за извршење кривичних санкција пријаву подноси Министарство правде – Управа за извршење кривичних санкција.

Корисник права и орган из ст. 2. и 3. овог члана дужни су да достављају тачне и потпуне податке Министарству.

Подаци о пријављеном кориснику права бришу се по истеку 90 дана од дана ступања на снагу овог правилника.

Члан 5.

Приликом подношења пријаве, корисник права, који није корисник пензије, или лице у заводу за извршење кривичних санкција доставља следеће податке:

1) јединствени матични број грађана;

2) регистарски број важеће личне карте;

3) избором са падајуће листе са пословним именима банака, пословно име банке код које је отворен или ће бити отворен рачун на који ће се уплатити новчана помоћ.

Члан 6.

Министарство следеће податке о кориснику пензије размењује са Републичким фондом за пензијско и инвалидско осигурање:

1) име и презиме;

2) јединствени матични број грађана или лични број;

3) начин исплате пензија из евиденције корисника пензија;

4) број текућег рачуна за кориснике којима се пензија или привремена накнада уплаћује преко тог рачуна.

Министарство следеће податке о лицу у заводу за извршење кривичних санкција, осим корисника пензије, размењује са Министарством правде – Управом за извршење кривичних санкција:

1) име и презиме;

2) јединствени матични број грађана;

3) матични број лица у заводу за извршење кривичних санкција који је додељен приликом ступања лица у завод за извршење кривичних санкција;

4) депозитни рачун завода за извршење кривичних санкција на који се уплаћује новчана помоћ.

Министарство следеће податке о кориснику права размењује са Институтом за јавно здравље Србије „Др Милан Јовановић Батут”:

1) име и презиме;

2) јединствени матични број грађана.

Министарство следеће податке о кориснику права размењује са Министарством државне управе и локалне самоуправе:

1) име и презиме;

2) јединствени матични број грађана.

Министарство следеће податке о кориснику права размењује са Министарством унутрашњих послова:

1) име и презиме;

2) јединствени матични број грађана;

3) регистарски број важеће личне карте.

Члан 7.

Министарство по подношењу пријаве корисника права приступа утврђивању испуњености услова за уплату додатне новчане помоћи на основу података који се размењују са Институтом за јавно здравље Србије „Др Милан Јовановић Батут”, као и у складу са чланом 6. овог правилника.

Министарство приликом размене података са органима из члана 6. ст. 1. и 2. овог правилника приступа утврђивању испуњености услова за уплату новчане помоћи на основу података који се размењују са органима у складу са чланом 6. ст. 3, 4. и 5. овог правилника.

Размена података из ст. 1. и 2. овог члана врши се искључиво електронским путем.

Члан 8.

По утврђивању испуњености услова за уплату додатне новчане помоћи Министарство, преко Управе за трезор, доставља у електронском облику Народној банци Србије податке од значаја за уплату додатне новчане помоћи, а које су корисници права доставили подношењем пријаве.

Народна банка Србије податке од значаја за уплату додатне новчане помоћи доставља на даље поступање банкама ради њихове допуне.

Прибављене податке од значаја за уплату додатне новчане помоћи од банака Народна банка Србије, преко Управе за трезор, доставља Министарству, ради уплате додатне новчане помоћи.

Члан 9.

Пренос средстава корисницима права, по основу уплате додатне новчане помоћи врши се са посебног наменског рачуна који је отворен за ту намену у Министарству – Управи за трезор, на текуће рачуне корисника права, односно посебне наменске рачуне корисника права који су отворени код пословних банака за уплату додатне новчане помоћи, односно депозитне рачуне завода за извршење кривичних санкција на који се уплаћује новчана помоћ.

Члан 10.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-256/2021-41-2

У Београду, 28. маја 2021. године

Министар,

**Синиша Мали,** с.р.